
A hulladékgazdálkodási közszolgáltatási rendszer átalakítása

A dolgozat a 2012-ben átalakított hazai hulladékgazdálkodási szabályozás egyes kérdéseivel foglalkozik. A téma aktualitását az új hulladéktörvény és annak két éves gyakorlati alkalmazása adja. A hulladékokkal való foglalkozás jelentősége a fogyasztói társadalom megjelenésével megnőtt, amely a hulladékgazdálkodási közszolgáltatást jelentős állami feladattá tette.
Bemutatásra kerülnek a dolgozatban a hulladékgazdálkodással kapcsolatos fogalmak, így a közszolgáltatás és a hulladék fogalma is, melyeknek alapvető jelentősége van a téma ismeretéhez. Ezen fogalmak alapvető jellemzőin túl a kapcsolódó Európai Bírósági joggyakorlat is elemzés tárgya.
Ezt követően a dolgozat a megnövekedett állami szerepvállalást előíró új hazai szabályozás Európai Uniós joggal való összhangját vizsgálja. Az elemzés során röviden áttekintésre kerülnek a kapcsolódó versenyszabályok és az állami támogatások joga is, valamint a monopolizált és a liberalizált közszolgáltatás-szervezési megoldások jellegzetességei.
A vizsgálat hangsúlyos része a hazai joganyag megfelelése a környezetjogi alapelveknek, különös tekintettel a szennyező fizet elvének alkalmazására. Ekörben elsősorban a lerakási járulék hulladékgazdálkodókra való terhelésével foglalkozik a dolgozat.
Említésre kerülnek az európai országokban alkalmazott hulladékgazdálkodási modellek is.
A dolgozat arra a következtetésre jut, hogy a korábbi rendszertől és az EU-s alapelvektől merőben más prioritásokat képviselő, hangsúlyosabb állami szerepvállalást megtestesítő, átalakított hazai rendszer fenntarthatósági és gazdasági működőképessége problémákat vethet fel, melyek megoldása a közeljövő kiemelt feladata. Etekintetben a hazai jog nem ellentétes az uniós versenyjoggal, valamint a belső piacra és az állami támogatásokra vonatkozó joggal sem. Ugyanakkor a szennyező fizet alapelve sérül, hiszen a jogalkotó nem a hulladék termelőjével, hanem a hulladék kezelését végző közszolgáltatóval fizetteti meg a környezetszennyezés megelőzésével és kezelésével kapcsolatos költségeket. Ezzel a hulladéktermelőket a szabályozás nem ösztönzi a hulladéktermelés csökkentésére és az erőforrások hatékony felhasználására.



